KOMISIJOS REGLAMENTAS (ES) Nr. 1233/2009
2009 m. gruodžio 15 d.
kuriuo nustatoma pieno sektoriui skirta specifinė rinkos rėmimo priemonė
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 186 straipsnį ir 188 straipsnio 2 dalį kartu su 4 straipsniu,
kadangi:
(1)
Dėl finansų ir ekonomikos krizės sumažėjus paklausai gerokai sumažėjo ir pieno produktų pasaulio rinkos kainos. Dėl krizės ir pasiūlos pokyčių labai sumažėjo ir pieno produktų Bendrijos rinkos kainos.
(2)
Pieno produktų kainų mažėjimas Europos Sąjungoje gerokai paveikė supirkimo kainas. Tvarus atkūrimas reikalauja nemažai laiko. Todėl, siekiant paremti pienininkus, kuriuos labai paveikė pieno sektoriaus krizė, ir išspręsti tokiomis aplinkybėmis kilusias likvidumo problemas, tikslinga valstybėms narėms skirti finansinį paketą.
(3)
Kiekvienai valstybei narei skirtinas finansinis paketas apskaičiuojamas pagal 2008-2009 m. pieno gamybą neviršijant nacionalinių kvotų. Valstybės narės turėtų paskirstyti gautiną nacionalinę sumą remdamosi objektyviais kriterijais, vadovaudamosi nediskriminavimo principu ir kartu siekdamos, kad rinka ir konkurencija nebūtų iškraipomos.
(4)
Šis reglamentas turėtų būti įgyvendinamas atsižvelgiant į kiekvienos valstybės narės institucinę sąrangą.
(5)
Parama pienininkams turėtų būti skiriama kaip intervencinė priemonė, skirta žemės ūkio rinkoms reguliuoti, pagal 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (2) 3 straipsnio 1 dalies b punktą.
(6)
Dėl priežasčių, susijusių su biudžetu, Bendrija finansuos išlaidas, kurias valstybės narės patyrė pienininkams skirdamos finansinę paramą, tik jei atitinkamos išmokos bus skirtos iki nustatyto termino.
(7)
Siekdamos užtikrinti skaidrumą, kontrolę ir tinkamą nacionalinių paketų administravimą, valstybės narės turėtų Komisijai pranešti objektyvius kriterijus, pagal kuriuos būtų nustatomi paramos skyrimo metodai, ir nuostatas, kuriomis būtų vadovaujamasi siekiant, kad rinka nebūtų iškraipoma.
(8)
Siekiant užtikrinti, kad paramą pienininkai gautų kuo greičiau, valstybėms narėms turėtų būti sudaryta galimybė šį reglamentą įgyvendinti kuo skubiau. Todėl būtina, kad šis reglamentas įsigaliotų nedelsiant.
(9)
Šiame reglamente nustatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Paramą pienininkams, kuriuos labai paveikė pieno sektoriaus krizė, valstybės narės teikia pagal objektyvius kriterijus ir nediskriminavimo principą, vadovaudamosi priede nustatytomis sumomis ir taip, kad skiriant išmokas nebūtų iškraipoma konkurencija.
2 straipsnis
1. Šio reglamento 1 straipsnyje numatytos priemonės laikomos intervencinėmis priemonėmis, skirtomis žemės ūkio rinkoms reguliuoti, kaip numatyta Reglamento (EB) Nr. 1290/2005 3 straipsnio 1 dalies b punkte.
2. Išmokas, susijusias su 1 straipsnyje nurodyta parama, valstybės narės skiria ne vėliau 2010 m. birželio 30 d.
3 straipsnis
Dėl 1 straipsnyje numatytos paramos, valstybės narės Komisijai praneša:
a)
nedelsdamos ir ne vėliau 2010 m. kovo 31 d. - objektyvių kriterijų, pagal kuriuos nustatomi paramos skyrimo metodai, ir nuostatų, kuriomis vadovaujamasi siekiant, kad rinka nebūtų iškraipoma, aprašymą;
b)
ne vėliau 2010 m. rugpjūčio 30 d. - bendrą išmokėtos paramos sumą, taip pat paramos gavėjų skaičių ir tipą.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. gruodžio 15 d.